L’Ajuntament de Burjassot aprova la reducció de jornada d’una hora sense disminució de retribucions
2025-07-24

L’Ajuntament de Burjassot ha aprovat, en taula de negociació, l’aplicació de l’article 7.4 del Decret 42/2019 de 22 de març del Consell quant al que es refereix a la reducció de jornada laboral d’una hora diària sense disminució de retribucions. Una reducció que pot aplicar-se als funcionaris de les Entitats Locals de la Comunitat Valenciana.

Així, es podrà sol·licitar la reducció de jornada de la citada hora “per raons de guarda legal, quan el personal tinga al seu càrrec a algun xiquet o xiqueta de 12 anys o menor, persona major que requerisca especial dedicació o persona amb un grau de discapacitat física, psíquica sensorial igual o superior al 33% que no exercisca activitat retribuïda que supere el salari mínim interprofessional”.

Així mateix, també podrà sol·licitar-se “per tindre al seu càrrec al cònjuge o parella de fet o un familiar fins al segon grau de consanguinitat i/o afinitat que requerisca especial atenció” o bé el “personal que per tindre reconegut un grau de discapacitat o per raó de llarga o crònica malaltia no puga realitzar la seua jornada laboral completa, extrem que haurà d’acreditar-se inicialment per la Unitat de Valoració Mèdica d’Incapacitats i, en aquells casos en què siga revisable, ratificar-se de forma anual per aquesta Unitat”.

L’aplicació d’aquesta nova mesura suposa fer un pas més en matèria de conciliació familiar i laboral.